**Ministru kabineta noteikumu “Grozījumi Ministru kabineta 2017.gada 28.februāra noteikumos Nr.102 “Noteikumi par oficiālās statistikas veidlapu paraugiem iepirkumu jomā un veidlapu iesniegšanas un aizpildīšanas kārtību”” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts šo jomu neskar |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Publisko iepirkumu likuma 77.pants, Sabiedrisko pakalpojumu sniedzēju iepirkumu likuma 83.panta pirmā daļa, Aizsardzības un drošības jomas iepirkumu likuma 71.pants.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Eiropas Parlamenta un Padomes 2014.gada 26.februāra direktīvas 2014/24/ES *par publisko iepirkumu un ar ko atceļ Direktīvu 2004/18/EK*, Eiropas Parlamenta un Padomes 2014.gada 26.februāra direktīvas 2014/25/ES *par iepirkumu, ko īsteno subjekti, kuri darbojas ūdensapgādes, enerģētikas, transporta un pasta pakalpojumu nozarēs, un ar ko atceļ Direktīvu 2004/17/EK* prasībām dalībvalstis Eiropas Komisijai līdz 2017.gada 18.aprīlim un pēc tam reizi trijos gados iesniedz pārraudzības ziņojumu. Saskaņā ar Publisko iepirkumu likuma (turpmāk – PIL) un Sabiedrisko pakalpojumu sniedzēju iepirkumu likuma (turpmāk – SPSIL) prasībām attiecīgi pasūtītājs un sabiedrisko pakalpojumu sniedzējs katru gadu noteiktā laikā Iepirkumu uzraudzības birojam (turpmāk – IUB) iesniedz statistikas pārskatus Ministru kabineta noteiktā kārtībā.Ministru kabineta 2017.gada 28.februāra noteikumi Nr.102 “Noteikumi par oficiālās statistikas veidlapu paraugiem iepirkumu jomā un veidlapu iesniegšanas un aizpildīšanas kārtību” (turpmāk – Noteikumi) noteic oficiālo statistikas veidlapu paraugus iepirkumu jomā, kā arī šo veidlapu iesniegšanas un aizpildīšanas kārtību. Šis noteikumu projekts paredz svītrot Noteikumu 2.4. un 3.3. apakšnodaļas, tādējādi no Noteikumu 1.pielikumā “Publisko iepirkumu gada pārskats par 20\_\_.gadu” (1-PIL) un 3.pielikumā “Pārskats par sabiedrisko pakalpojumu sniedzēju iepirkumiem par 20\_\_.gadu” (2-SPSIL) **esošajām statistikas veidlapām tiek svītrotas pozīcijas, kurās jānorāda informācija par iepirkumiem, kuru līgumcena ir vienāda ar Eiropas Savienības līgumcenu robežu vai lielāka par to.** Proti, statistikas veidlapās Nr.1-PIL un Nr.2-SPSIL attiecīgi pasūtītājam un sabiedrisko pakalpojumu sniedzējam vairs nav nepieciešams norādīt informāciju par iepirkumiem, kuru līgumcena ir vienāda ar Eiropas Savienības līgumcenu robežu vai lielāka par to, jo šo informāciju IUB var iegūt no IUB tīmekļvietnē publicētajiem paziņojumiem.Tādējādi ar šajā noteikumu projektā paredzētajiem grozījumiem tiek samazināts pasūtītāju un sabiedrisko pakalpojumu sniedzēju, kuri veikuši iepirkumus attiecīgi PIL un SPSIL kārtībā, pienākumu apjoms attiecībā uz informācijas sniegšanu.Šādas izmaiņas netiek veiktas Noteikumu 2.pielikumā esošajā veidlapā “Pārskats par pasūtītāju veiktajiem iepirkumiem aizsardzības un drošības jomā par 20\_\_.gadu” (3-ADJIL) un 4.pielikumā esošajā veidlapā “Pārskats par sabiedrisko pakalpojumu sniedzēju veiktajiem iepirkumiem aizsardzības un drošības jomā par 20\_\_.gadu” (4-ADJIL/SPSIL), jo saskaņā ar Aizsardzības un drošības jomas iepirkumu likumu (turpmāk – ADJIL) paziņojumu par iepirkuma procedūras rezultātiem var publicēt gan pirms, gan pēc līguma noslēgšanas. Attiecīgi IUB, sagatavojot statistikas atskaiti (kura iesniedzama Eiropas Komisijai saskaņā ar Eiropas Parlamenta un Padomes 2009.gada 13.jūlija direktīvas 2009/81/EK, *ar kuru koordinē procedūras attiecībā uz to, kā līgumslēdzējas iestādes vai subjekti, kas darbojas drošības un aizsardzības jomā, piešķir noteiktu būvdarbu, piegādes un pakalpojumu līgumu slēgšanas tiesības, un ar kuru groza Direktīvas 2004/17/EK un 2004/18/EK* prasībām) par veiktajiem iepirkumiem ADJIL kārtībā, nav iespējams izmantot tā rīcībā jau esošu informāciju no publicētajiem paziņojumiem, un šo statistikas informāciju ir jāiegūst no pasūtītāju un sabiedrisko pakalpojumu sniedzēju iesniegtajām veidlapām. Savukārt PIL un SPSIL gadījumā paziņojumi par līguma slēgšanas tiesību piešķiršanu tiek publicēti IUB tīmekļvietnē pēc līguma noslēgšanas, kas dod iespēju izmantot IUB rīcībā esošu informāciju no publicētajiem paziņojumiem pārraudzības ziņojuma sagatavošanai.Savukārt šādas izmaiņas nav nepieciešams veikt Noteikumu 5.pielikumā esošajā veidlapā “Pārskats par koncesijas līgumiem par 20\_\_.gadu” (5-PPPL), jo Noteikumiem šī veidlapa tika pievienota ar Ministru kabineta 2017.gada 3.maija noteikumiem Nr.245 “Grozījumi Ministru kabineta 2017.gada 28.februāra noteikumos Nr.102 “Noteikumi par oficiālās statistikas veidlapu paraugiem iepirkumu jomā un veidlapu iesniegšanas un aizpildīšanas kārtība”” un nav pagājis pietiekoši ilgs laiks (kā arī noslēgto līgumu skaits), lai IUB gūtu praktisku pieredzi statistikas datu par koncesijas līgumiem, kas noslēgti saskaņā ar Publiskās un privātās partnerības likumu, apstrādē un izmantošanā, lai būtu iespējams secināt par nepieciešamām izmaiņām veidlapā Nr.5-PPPL. Kā arī jāņem vērā tas, ka Latvijā šobrīd noslēgto koncesijas līgumu skaits ir neliels, tādēļ Noteikumos paredzēto pienākumu izpilde attiecas uz salīdzinoši nelielu publisko partneru vai to pārstāvju skaitu .2017.gada 1.decembrī stājās spēkā Grozījumi ADJIL, kas cita starpā paredz no ADJIL izslēgt 72.pantu “Statistikas pārskata saturs”, un 71.pantā paredz deleģējumu Ministru kabinetam noteikt statistikas pārskata saturu un iesniegšanas kārtību. Ņemot vērā iepriekš minēto, noteikumu projekts paredz Noteikumu norādi par to, uz kāda likuma pamata Noteikumi izdoti, papildināt ar atsauci uz ADJIL 71.pantu, kā arī no Noteikumiem svītrot atsauces uz ADJIL 72.pantu.Kā arī noteikumu projektā ietverti citi redakcionāli precizējumi. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Iepirkumu uzraudzības birojs |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pasūtītāji Publisko iepirkumu likuma izpratnē un sabiedrisko pakalpojumu sniedzēji Sabiedrisko pakalpojumu sniedzēju iepirkumu likuma izpratnē, kuriem ir pienākums aizpildīt noteikumu projektā minētās veidlapas (par 2017. gadā veiktajiem iepirkumiem IUB iesniegtas 1383 Nr. 1-PIL statistikas veidlapas un 230 Nr. 2-SPSIL statistikas veidlapas). |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu tiek samazināts administratīvais slogs attiecībā uz pasūtītājiem un sabiedrisko pakalpojumu sniedzējiem, jo statistikas veidlapās vairs nebūs jāaizpilda un jāsniedz informācija par iepirkumiem, kuru līgumcena ir vienāda ar Eiropas Savienības līgumcenu robežu vai lielāka par to.  |
| 3. | Administratīvo izmaksu monetārs novērtējums | Noteikumu projekts šo jomu neskar |
| 4. | Atbilstības izmaksu monetārs novērtējums | Noteikumu projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1.  | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Publisko iepirkumu politika”, līdz ar to sabiedrības pārstāvji var līdzdarboties projekta izstrādē, rakstveidā sniedzot viedokļus par projektu.Kā arī noteikumu projekts pēc tā izsludināšanas Valsts sekretāru sanāksmē ir publiski pieejams Ministru kabineta tīmekļvietnes sadaļā “Tiesību aktu projekti”.  |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokļus par projektu, informācija par to publicēta Finanšu ministrijas tīmekļvietnē “Sabiedrības līdzdalība” – “Tiesību aktu projekti” – “Publisko iepirkumu politika” un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iepirkumu uzraudzības birojs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar |
| 3. | Cita informācija | Nav |

Finanšu ministre Dana Reizniece-Ozola

Cirse 67095659

Iveta.Cirse@fm.gov.lv